CELEX: 32021D0215(01)
Language: el
Date: 2015-11-27 00:00:00
Title: Απόφαση της Επιτροπής της 27ης Νοεμβρίου 2015 για την τροποποίηση της απόφασης 2011/C 253/04 της Επιτροπής για τη σύσταση ομάδας εμπειρογνωμόνων της αγοράς για τα συστήματα πληρωμών, με σκοπό την παράταση της περιόδου ισχύος της 2021/C 52 I/01

15.2.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  CI 52/1
               
            
         ΑΠΟΦΑΣΗ ΤΗΣ ΕΠΙΤΡΟΠΗΣ
         της 27ης Νοεμβρίου 2015
         για την τροποποίηση της απόφασης 2011/C 253/04 της Επιτροπής για τη σύσταση ομάδας εμπειρογνωμόνων της αγοράς για τα συστήματα πληρωμών, με σκοπό την παράταση της περιόδου ισχύος της
         (2021/C 52 I/01)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Εκτιμώντας τα ακόλουθα:
         
                     (1)
                  
                  
                     Με την απόφαση της 29ης Αυγούστου 2011 (1), η Επιτροπή συγκρότησε ομάδα εμπειρογνωμόνων της αγοράς για τα συστήματα πληρωμών. Η εν λόγω απόφαση εφαρμόζεται έως τις 31 Δεκεμβρίου 2015. Στόχος της ομάδας εμπειρογνωμόνων είναι να αποτελεί μια επίσημη πλατφόρμα που παρέχει τη δυνατότητα για διαρθρωτική ανταλλαγή απόψεων με παράγοντες της αγοράς σχετικά με ζητήματα που άπτονται της εφαρμογής και ερμηνείας της οδηγίας για τις υπηρεσίες πληρωμών (2007/64/ΕΚ) (2). Η οδηγία για τις υπηρεσίες πληρωμών αναθεωρήθηκε πρόσφατα (3). Σε στενή συνάρτηση με την αναθεώρηση της οδηγίας για τις υπηρεσίες πληρωμών, το Κοινοβούλιο και το Συμβούλιο εξέδωσαν, στις 29 Απριλίου 2015, τον κανονισμό (ΕΕ) 2015/751 του Ευρωπαϊκού Κοινοβουλίου και του Συμβουλίουμσχετικά με τις διατραπεζικές προμήθειες για πράξεις πληρωμών με κάρτες (4). Επιπλέον, υπάρχει έντονος ρυθμός καινοτομίας στην αγορά πληρωμών. Σε ολόκληρη την Ευρώπη, έχουν αναληφθεί διάφορες πρωτοβουλίες προκειμένου να ενθαρρυνθεί η αγορά και να κατευθυνθεί προς μεγαλύτερη τυποποίηση και καινοτομία, όπως, μεταξύ άλλων, η Ομάδα Φορέων Έκδοσης Καρτών ή το Συμβούλιο Πληρωμών Μικρής Αξίας σε ευρώ. Με τις προκλήσεις που προκύπτουν από αυτές τις εξελίξεις, θα εξακολουθήσει να υφίσταται η ανάγκη ενός επισήμου φόρουμ για τους ενδιαφερομένους, το οποίο να παρέχει τη δυνατότητα για διαρθρωτική ανταλλαγή απόψεων για ζητήματα που σχετίζονται με τις εν λόγω εξελίξεις. Κατά συνέπεια, είναι σκόπιμο η ομάδα εμπειρογνωμόνων που ονομάζεται «ομάδα εμπειρογνωμόνων της αγοράς για τα συστήματα πληρωμών» να συνεχίσει τις εργασίες της για μία ακόμη πενταετία.
                  
               
                     (2)
                  
                  
                     Επομένως, η απόφαση της 29ης Αυγούστου 2011 θα πρέπει να τροποποιηθεί αναλόγως,
                  
               ΑΠΟΦΑΣΙΖΕΙ:
         
            Άρθρο μόνο
            
               1)   Στο άρθρο 4 παράγραφος 5 της απόφασης της 29ης Αυγούστου 2011, οι λέξεις «τεσσάρων ετών» αντικαθίσταται από τις λέξεις «πέντε ετών».
            
            
               2)   Στο άρθρο 5, η παράγραφος 7 αντικαθίσταται από το ακόλουθο κείμενο:
               
                  «Η Επιτροπή δημοσιεύει όλα τα σχετικά έγγραφα σχετικά με τις δραστηριότητες της ομάδας (όπως ημερήσιες διατάξεις, πρακτικά και παρεμβάσεις των συμμετεχόντων), είτε περιλαμβάνοντας τις πληροφορίες αυτές στο μητρώο ομάδων εμπειρογνωμόνων της Επιτροπής και άλλων παρεμφερών οργάνων, είτε περιλαμβάνοντας σύνδεσμο που παραπέμπει από το εν λόγω μητρώο σε ειδικό δικτυακό τόπο όπου είναι διαθέσιμες αυτές οι πληροφορίες. Εξαιρέσεις από τη δημοσίευση επιτρέπονται εφόσον η δημοσίευση εγγράφου μπορεί να διακυβεύσει την προστασία δημοσίου ή ιδιωτικού συμφέροντος, όπως ορίζει το άρθρο 4 του κανονισμού (ΕΚ) αριθ. 1049/2001.».
               
            
            
               3)   Στο άρθρο 8 της απόφασης της 29ης Αυγούστου 2011, η ημερομηνία «31 Δεκεμβρίου 2015» αντικαθίσταται από την ημερομηνία «31 Δεκεμβρίου 2020».
            
         
         
            Βρυξέλλες, 27 Νοεμβρίου 2015.
            
               
                  Για την Επιτροπή
               
               Jonathan HILL
               
                  Μέλος της Επιτροπής
               
            
         
         
            (1)  Απόφαση της Επιτροπής, της 29ης Αυγούστου 2011, για τη σύσταση ομάδας εμπειρογνωμόνων της αγοράς για τα συστήματα πληρωμών (ΕΕ C 253 της 30.8.2011, σ. 3).
         
            (2)  Οδηγία 2007/64/ΕΚ του Ευρωπαϊκού Κοινοβουλίου και του Συμβουλίου, της 13ης Νοεμβρίου 2007, για τις υπηρεσίες πληρωμών στην εσωτερική αγορά, την τροποποίηση των οδηγιών 97/7/ΕΚ, 2002/65/ΕΚ, 2005/60/ΕΚ και 2006/48/ΕΚ, και την κατάργηση της οδηγίας 97/5/ΕΚ (ΕΕ L 319 της 5.12.2007, σ. 1).
         
            (3)  Οδηγία (ΕΕ) 2015/2366 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2015, σχετικά με υπηρεσίες πληρωμών στην εσωτερική αγορά, την τροποποίηση των οδηγιών 2002/65/ΕΚ, 2009/110/ΕΚ και 2013/36/ΕΕ και του κανονισμού (ΕΕ) αριθ. 1093/2010 και την κατάργηση της οδηγίας 2007/64/ΕΚ (ΕΕ L 337 της 23.12.2015, σ. 35).
         
            (4)  ΕΕ L 123 της 19.5.2015, σ. 1.